《秀实再以前韵宠惠佳谨再次元韵》
宋代·王洋

名利世所重，焦烂以为期。
出处不自由，语默多因时。
陈侯有馀佞，又以传其儿。
苏秦掉颊舌，代厉俱诡随。
此风几百年，尚作柔佞姿。
武子炫富豪，击碎珊瑚支。
褒姒出巧谮，归放加伯奇。
茫茫天宇间，穷达不可推。
不须谋快乐，亦角生愁悲。
但看忧乐人，往往心神衰。
长年饱吃饭，此事前贤诗。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。